ועדת החינוך, התרבות והספורט, כנסת 20, פרוטוקול מספר 727, 2018-11-21 09:07

יעקב מרגי: בוקר טוב לכולם, אני מתכבד לפתוח את ישיבת ועדת החינוך, התרבות והספורט של הכנסת, 21 בנובמבר 2018, י"ג בכסלו התשע"ט.

יעקב מרגי: הנושא: צמצום מענק הקרן לחיילים משוחררים לסטודנטים הנדסאים.

יעקב מרגי: נושא המכינות בוועדה הזו נדון כמה פעמים וחלק מהדמויות הופיעו כאן בוועדה.

יעקב מרגי: אני שמח שאנחנו שותפים ומלווים את הנושא הזה עם הצלחות לא פשוטות, ואני מכיר את הקשיים שהיו למשרד הביטחון, לצה"ל, לקרן.

יעקב מרגי: גם הציבור עוקב אחרי זה, חברי כנסת עוקבים אחרי זה וגם אנחנו כוועדה.

יעקב מרגי: לי אין ספק שהרצון של משרד הביטחון, אפשר להגדיר אותו, יותר מאשר העגל רוצה לינוק, הפרה רוצה להיניק, רק תאפשרו לנו.

יעקב מרגי: כיבד אותנו, זה לא מובן מאליו, מנכ"ל משרד הביטחון אלוף במילואים אודי אדם.

יעקב מרגי: אני מרשה לעצמי לומר, ידידי הטוב והכבוד הוא לי.

יעקב מרגי: זה לא מובן מאליו.

יעקב מרגי: הוא יכול היה להסתפק והיינו מכבדים וכיבדנו בעבר, אבל הנושא הזה חשוב לו ברמה האישית.

יעקב מרגי: בבקשה, אודי.

אודי אדם: כבוד היושב ראש, קודם כול חשוב לי היה להיות בדיון הזה.

אודי אדם: אני אתן לאנשי הקרן להציג, אבל אני רוצה כמה דברים בפתיח.

אודי אדם: קודם כול, יושבות איתנו דבורה חסיד, תא"ל במילואים, היא יושבת ראש הקרן, וחמדה מרק היא אחת הסמנכ"ליות שלי וראש האגף של הקרן לחיילים משוחררים.

אודי אדם: יושבת פה גם אורנה שהיא ראש אגף דוברות, ואנשי הקרן.

אודי אדם: אנחנו רואים בחיילים המשוחררים חלק מובנה מתוך מערכת הביטחון.

אודי אדם: אנחנו רואים את המחויבות שלנו לדאוג להם לפי חוק זה, חמש שנים.

אודי אדם: אנחנו דואגים להם היום גם עשר שנים אחרי השחרור שלהם, זאת אומרת שאתה יכול לראות שמשרד הביטחון נוגע היום בצעירים, בנוער מגיל 16.

אודי אדם: אנחנו מתעסקים עם המכינות הקדם צבאיות, עם כל ההכנה לגיוס.

אודי אדם: הצבא אחרי זה לוקח אותם.

אודי אדם: הם משרתים בצבא ואחרי זה אנחנו מנסים לעזור להם כמיטב יכולתנו.

אודי אדם: אני חושב שאנחנו עושים הרבה כדי להכניס אותם בצורה נכונה לחברה, אז יש כאלה שעולם שפר והם באים מבתים חזקים, אז זה יותר קל להם, ויש כאלה שהם מבתים יותר חלשים ואנחנו נותנים להם את כל האמצעים כדי שישלימו את הפער הזה ויצאו אחרי זה אזרחים מועילים וטובים למדינת ישראל.

אודי אדם: הקרן היום עומדת על כמעט 2.5 מיליארד שקל, כולה הולכת למטרות מסוימות שמדינת ישראל הגדירה אותן, הממשלה הגדירה אותן.

אודי אדם: אתם מכירים אותן.

אודי אדם: בתוך זה יש קרן לסיוע נוסף שהיא נותנת השלמת בגרות ומכינות קדם אקדמיות ומכללות שמתעסקות בהנדסאים וטכנאים, שם יש לנו פערים.

אודי אדם: אני אתן לדבורה להציג את זה.

אודי אדם: אני חושב שהוועדה הזו יכולה לסכם ולתת לנו גם את האפשרות כדי לממש את זה בצורה הכי טובה ולהגיע באמת לכל אחד שצריך את זה.

אודי אדם: למה אנחנו פה?

אודי אדם: א', מכיוון שהצבא הסדיר גדל, יש יותר חיילים, יש יותר חיילים שרוצים את הלימודים האלה ואנחנו, משהו כמו 16 שנה לא קיבלנו לא הצמדות ולא תשלום עבור כאלה שרוצים את זה ולבסוף פר ביצוע.

אודי אדם: אתן לדבורה לדבר.

יעקב מרגי: בבקשה.

דבורה חסיד: בוקר טוב, כמו שהציגו אותי, שמי דבורה חסין, אני יושבת ראש הקרן לחיילים משוחררים.

דבורה חסיד: למעלה מארבע שנים אני עושה את תפקידי בהתנדבות מתוך תחושת שליחות ומחויבות מאוד עמוקה למי שתורם ומשרת במדינת ישראל, אם זה בשירות לאומי או בצה"ל.

דבורה חסיד: בעברי הייתי מפקדת הבקו"ם, הייתי יועצת הרמטכ"ל לענייני נשים, כך שאני מאוד מבינה את ההוויה של המשרתים עד שחרור והשתלבות באזרחות.

דבורה חסיד: הסיבה שהוזמנו לדיון, היא רואה פגיעה בהנדסאים.

דבורה חסיד: אני רוצה להסביר.

דבורה חסיד: זה לא רק שאנחנו לא פוגעים, לפי דעתי מגיע לנו פרס.

דבורה חסיד: בסוף אתה תיתן לנו אותו.

דבורה חסיד: אני אציג את זה במספר שקפים וגם אנחנו נבקש סיוע.

דבורה חסיד: (הצגת שקופיות) הקרן לחיילים משוחררים כמו שנאמר כאן, תקציבה הוא כ-2.5 מיליארד שקל.

דבורה חסיד: יש שני תחומים בקרן שאין לנו השפעה עליהם, האחד זה הפיקדון האישי.

דבורה חסיד: כל חייל שמשתחרר מצה"ל מקבל את הפיקדון, בין אם השתחררו 1,000 אנשים או 100,000 אנשים.

דבורה חסיד: כולם מקבלים את הפיקדון.

דבורה חסיד: השני, מענק.

דבורה חסיד: אותו דבר, כל חייל מקבל את המענק.

דבורה חסיד: התקציב מתעדכן בהתאם למספר החיילים שמשתחררים מצה"ל.

דבורה חסיד: יש קרן שלישית, אני עוזבת כרגע השכלה גבוהה כי זה כסף אחר.

דבורה חסיד: יש קרן שלישית שהיא נקראת הקרן לסיוע נוסף, שהיא קרן שקבועה בחוק, שהתקציב שלה הוגדר ב-2002 - 100 מיליון שקל עם הצמדות.

יעקב מרגי: אני אנצל את ההזדמנות.

יעקב מרגי: לא לחינם שני חברי הכנסת, איציק שמולי ומירב בן ארי נמצאים פה.

יעקב מרגי: הם מלווים את זה מתחילת הדרך ועד הלום, ועד בכלל.

דבורה חסיד: יש לנו מלוא ההערכה.

דבורה חסיד: אנחנו בסוף גם נזכיר את הדיון שהיה לפני שנתיים ואנחנו נבקש שתסייעו בהתאם לסיכום שהיה, אבל אני אחזור לזה בהמשך.

דבורה חסיד: אני הצגתי את הקרן לחיילים משוחררים.

דבורה חסיד: אמרתי כ-2.5 מיליארד שקל.

דבורה חסיד: המענק והפיקדון הם back to back, כל מי שמשתחרר מקבל, כך שהגובה של החלק הזה מתעדכן בהתאם למספר המשתחררים.

דבורה חסיד: יש קרן קטנה שהיא קרן לסיוע נוסף, שהיא נקבעה בשנת 2002.

דבורה חסיד: היא הייתה כ-100 מיליון שקל והיא אמורה להיות צמודה למדד.

דבורה חסיד: בקרן הזו שהיא נקראת הקרן לסיוע נוסף מתבצעים שני דברים בשני תחומים בעיקר: אחד, מכינות קדם אקדמיות.

דבורה חסיד: אנחנו מממנים 12 שנות לימוד, בגרויות, מכינות ייעודיות.

דבורה חסיד: זה מוגדר לזכאים בלבד.

דבורה חסיד: מה זה זכאים?

דבורה חסיד: זכאים זה מיעוטים, זה בודדים, זה יוצאי העדה האתיופית, זה חרדים, זה בעלי מוגבלויות, נוער בסיכון.

יעקב מרגי: אנחנו שינינו את הטרמינולוגיה.

יעקב מרגי: אין בעלי מוגבלויות, זה עם מוגבלויות.

דבורה חסיד: מקבלת את התיקון, אני אשתמש בו.

דבורה חסיד: זה לגבי המכינות הקדם אקדמאיות.

דבורה חסיד: אנחנו דנים כרגע על הצד השמאלי של השקף שמדבר על הכשרות מקצועיות ובהן ההנדסאים, הטכנאים במכללות הטכנולוגיות.

דבורה חסיד: פה האפשרות הזאת פתוחה לכל חייל.

דבורה חסיד: חייל משתחרר מצה"ל, רוצה ללמוד הנדסאי, הוא לא שואל אותנו, שלום גבירתי, יש לכם כסף בקרן לסיוע נוסף?

דבורה חסיד: הוא נרשם.

דבורה חסיד: אם נרשמים 100, אז יש לי תקציב ל-100, אבל אם נרשמים 6,000, אומרים לי, זה הכסף שלך, 100 מיליון שקל.

דבורה חסיד: זה לא רק זה.

דבורה חסיד: תסתדרי.

דבורה חסיד: אסור לי לחרוג מה-100 מיליון, אז אנחנו עכשיו צריכים להגיד, מורידים שכר לימוד למישהו, מבטלים איזושהי הכשרה.

דבורה חסיד: אסור לי לחרוג מהקרן.

דבורה חסיד: אין לנו שליטה על היקף הנכנסים למסלול הזה של ההנדסאים.

דבורה חסיד: אנחנו תיכף נראה איך רצינו להיות סופר בסדר עם המימון של השנה האחרונה ובסוף נקראנו לסדר.

דבורה חסיד: מאוד חשוב שתזכרו, אין לנו שליטה על היקף הנכנסים ללימודי הנדסאים.

דבורה חסיד: מי שנכנס, נכנס.

יעקב מרגי: את לא יכולה לצפות כמה חיילים משוחררים הולכים להשכלה הגבוהה וצריכים את העידוד.

אודי אדם: השכלה גבוהה הם מקבלים.

יעקב מרגי: כן, גם שם אין לך שליטה.

יעקב מרגי: את לא יכולה לצפות מראש כמה חיילים משוחררים הולכים להשכלה גבוהה וידרשו ממך סיוע, מהקרן.

חמדה מרק: שמי חמדה מרק, אני סמנכ"לית וראש ענף חיילים משוחררים, מנהלת את הקרן.

חמדה מרק: הקרן לעידוד השכלה גבוהה בנויה סדר גודל של 87-90 מיליון שקלים.

חמדה מרק: 20 מיליון שקלים יש לנו ממש קבוע, 500 מלגות, 400 מלגות.

חמדה מרק: שאר ה-60 מיליון שקלים הולך למי שהולך ללמוד שנה בפריפריה.

חמדה מרק: יגיעו יותר, יתנו לי יותר.

חמדה מרק: לא יעצרו אותי.

יעקב מרגי: מי ייתן לך?

חמדה מרק: בהתחשבנויות עם האוצר.

יעקב מרגי: אבל אתם רוצים מאיתנו סיוע להפוך את הקרן הזו מפיקס לגמישה.

אודי אדם: בדיוק.

חמדה מרק: מותאמת לביקוש.

דבורה חסיד: התקציב של הקרן, אותם פיקדונות ומענקים, משנת 2014 ועד 2019 גדלו ב-87% כי זהback to back .

דבורה חסיד: לעומת זאת הקרן לסיוע נוסף באותה תקופה מ-2004 ועד 2019 גדלה ב-20% ואנחנו צריכים לתת מענה לגידול.

דבורה חסיד: אתם יודעים שיש גידול במספר המתגייסים לצה"ל, נכון?

דבורה חסיד: של בנות שירות לאומי גדל בהיקף גדול ביותר.

דבורה חסיד: בדואים בדרום.

דבורה חסיד: היינו עם 50 לפני ארבע-חמש שנים.

דבורה חסיד: אנחנו היום עם מאות בדואים.

יעקב מרגי: אין ספק.

יעקב מרגי: אם אנחנו כחברה מעודדים את השילוב ואת ההשכלה הגבוהה במגזרים האלה, צריך להתאים את כל המערכת מסביב.

דבורה חסיד: אני אומרת לך, יש מאות בדואים שלומדים הוראה בדרום ובצפון.

דבורה חסיד: קיצור שירות חובה אפשר לקרן לטפל בחיילים שלושה חודשים לפני שהם משתחררים מצה"ל.

דבורה חסיד: כל זה מגדיל את האוכלוסייה שמועמסת על הקרן לסיוע נוסף.

דבורה חסיד: בתוך כל זה אומרים לנו, תסתדרו.

דבורה חסיד: הדבר הבא, זה גם חשוב להיאמר - הקרן של ה-100 מיליון שקל, החוק אומר:

דבורה חסיד: אם אנחנו מנצלים מתחת ל-85%, אנחנו לא יכולים לקבל את ההשלמה מ-85% ל-100% בשנה הבאה.

דבורה חסיד: ב', באו אלינו בביקורת - עד שנת 2012-2013 הניצול היה נמוך.

יעקב מרגי: ההנחיות של האוצר הן לא הלכה למשה מסיני והן גמישות.

יעקב מרגי: נשמע את האוצר.

דבורה חסיד: אוקי.

דבורה חסיד: משנת 2013-2014 אנחנו על התקציב של הקרן.

דבורה חסיד: אנחנו לא רוצים להחזיר אגורה לשום דבר, לשום גורם.

דבורה חסיד: אני לא רוצה לגלגל לשנה הבאה.

דבורה חסיד: אני רוצה לנצל את זה עד הגרוש האחרון לטובת החיילים, וגם אם אני מנצלת עד הגרוש האחרון, שנה הבאה אני אבקש לעמוד בתקציב שלי אבל שישלימו לי לפערים שאני מתארת.

דבורה חסיד: אני רוצה לומר עוד דבר שגם תרם לכך שחיילים מתעניינים ומבקשים והם מגיעים אלינו.

דבורה חסיד: יצאנו בשיווק אגרסיבי: אתר, אפליקציות, ג'ינגל מעצבן בגלי צה"ל.

יעקב מרגי: התאמתם את עצמכם למציאות הטכנולוגית.

יעקב מרגי: זה לא שיווק אגרסיבי.

דבורה חסיד: לגמרי, למציאות של הצעירים.

דבורה חסיד: אנחנו רוצים להיות רלוונטיים, אנחנו רוצים לענות לצרכים שלהם, אז גם הפנייה שלנו המאוד פעילה הביאה עוד אנשים לקרן לבקש.

דבורה חסיד: אנחנו ממש מרוצים מזה.

עודד פורר: זה מיצוי זכויות.

דבורה חסיד: נכון, זה מה שאנחנו רוצים.

דבורה חסיד: מה קרה במקביל, איזה שלושה וקטורים עובדים?

דבורה חסיד: אחד, פעם יכולנו לקבל עודפים לקרן לסיוע נוסף מתוך הפיקדונות.

דבורה חסיד: היום אנחנו כבר לא יכולים.

דבורה חסיד: היה תיקון לחוק ואנחנו לא יכולים לקבל יותר עודפים.

דבורה חסיד: דבר נוסף, אנחנו אמורים על פי חוק לקבל הצמדות ממשרד האוצר, הצמדות לקרן שהתחילה בשנת 2002.

דבורה חסיד: נתנו בעבר, אז אני רוצה לדבר מ-2013 וצפונה.

דבורה חסיד: אנחנו משנת 2013 לא מקבלים הצמדות.

דבורה חסיד: נציג האוצר יסביר למה.

עודד פורר: כמה כסף היו ההצמדות בהנחה שהייתם מקבלים?

דבורה חסיד: 35 מיליון.

דבורה חסיד: אם היה לי 35 מיליון - - -

עודד פורר: היה פותר את כל הבעיה.

דבורה חסיד: חלק גדול מהפער.

דבורה חסיד: יש לי עוד כסף שחייבים לי ופה אני אפנה ליושב ראש הוועדה ואני אזכיר את דברי העבר.

דבורה חסיד: משנת 2008 הנדסאים קיבלו השתתפות של 80% בשכר הלימוד שלהם.

דבורה חסיד: היה כסף לקרן.

דבורה חסיד: העלו את זה לפני שש שנים ל-90%.

יעקב מרגי: שטח שנכבש לא מוחזר.

יעקב מרגי: את יודעת מה זה?

יעקב מרגי: הייתם צריכים לצפות את זה כשעליתם.

דבורה חסיד: אני אומר בצער שאתה צודק, למה?

דבורה חסיד: כי אם היה לי כסף לפני שנה ושנתיים ויכולתי לתת את זה לחיילים, אז בגלל שטח שנכבש לא מחזירים?

דבורה חסיד: אני רוצה לתת את הכסף לחיילים, ובשנת 2009 במטוטה שיתנו לי את ההצמדות ויחזירו לי את ה-14 מיליון של הרפורמה במכינות, שפה השולחן הזה אמר שיעזרו לנו.

עודד פורר: זה 35 מיליון בכל שנה או סך הכול?

דבורה חסיד: 35 מיליון וגם 14 מיליון שקל שאנחנו העברנו לרפורמה במכינות כתוצאה מהנחיה שקיבלנו פה מהשולחן הזה.

עודד פורר: סליחה, אני רוצה להתעכב על ההצמדות.

עודד פורר: זה סך הכול 35 מיליון ואז כמה כסף כל שנה מאותו רגע בעצם?

אודי אדם: פר ביצוע.

אודי אדם: זה היום 100 ו - - -

חמדה מרק: בוא לא נתווכח על השקלים הללו.

עודד פורר: זה בודדים בעצם.

עודד פורר: זה 2-3 מיליון שקל בשנה.

חמדה מרק: זה מספיק כסף כדי לכסות לנו את הבעיות.

עודד פורר: אני אגיד לך למה, כי חד פעמי בסכום לא היסטרי מבחינת האוצר פותר הרבה מאוד בעיות בקרן ואחר כך זה גידול של 1-2 מיליון בשנה.

עודד פורר: זה הסיפור.

דבורה חסיד: נכון מאוד.

דבורה חסיד: צודק.

דבורה חסיד: אוקי, אני מסכמת, שקף אחרון.

דבורה חסיד: מה שאני רוצה לומר כאן, שבעצם בארבע שנים האחרונות גדל המימון של הקרן להנדסאים בלבד מ-27 מיליון ל-48.

דבורה חסיד: לא קיבלנו שום שיפוי על זה, כלום, הכול ממקורות הקרן.

דבורה חסיד: זה ברור לכם שביטלנו דברים אחרים שפשוט אין להם קולות כרגע שצועקים כי אין להם ארגון של סטודנטים ואין להם לובי, למסכנים יותר, לאוכלוסייה שזקוקה לנו בשוברים.

דבורה חסיד: שם קצת צמצמנו כי אין לנו כסף.

חמדה מרק: עצרנו, לא צמצמנו.

דבורה חסיד: מה זה שוברים?

יעקב מרגי: וואצ'רים.

דבורה חסיד: פה אנשים הולכים על הנדסאים, טכנאים, מצוין, אבל יש חלק ממשוחררי צה"ל שהייתי מפקדת שלהם הרבה שנים.

דבורה חסיד: הם רוצים ללמוד נגרות.

דבורה חסיד: הבחורה רוצה ללמוד קוסמטיקה.

דבורה חסיד: זה המקצוע שלה לחיים, למה שלא נעזור לה?

דבורה חסיד: למה רק מכינות, הנדסאים, טכנאים ואוניברסיטה?

דבורה חסיד: אנחנו היום סגרנו את היד בהקשר הזה.

דבורה חסיד: אין מי שיצעק עבורם ואני חושבת שהשולחן הזה צריך לצעוק.

דבורה חסיד: אין כסף לקרן סיוע נוסף.

דבורה חסיד: צריך להשלים את החסר, לכן אנחנו בירכנו את מי שהביא אותו לשולחן הזה.

דבורה חסיד: אני רוצה להגיד עוד דבר.

דבורה חסיד: החיילים שקיבלו מימון במסגרת ההנדסאים, בעצם אנחנו מימנו להם בתכל'ס 70% ולא 100%, כי 30% הם הביאו ממקורותיהם.

דבורה חסיד: כשאנחנו אומרים שהקרן מממנת 100%, חלק הם הביאו מהכספים שלהם, מהפיקדון, הביאו מהבית, אז המימון הוא 70%.

יעקב מרגי: וטוב שכך.

יעקב מרגי: דמי רצינות חייבים להיות.

דבורה חסיד: יש אותם.

דבורה חסיד: הסיכום הוא כזה: אנחנו מבקשים סיוע: האחד, לתקן את חוק חיילים משוחררים כך שהתקציב בקרן לסיוע נוסף יהיה תקציב עם מנגנון מותאם לביקוש.

אודי אדם: פר ביצוע.

דבורה חסיד: דבר נוסף שאנחנו מבקשים זה שאותם 14 מיליון שקל שהעברנו, במהלך השנתיים האחרונות בעקבות ההחלטה שהייתה פה אתם אמרתם שאתם תפנו לכנסת.

דבורה חסיד: ביקשתם מחברת הכנסת בן ארי שתעזור .

יעקב מרגי: מתי היה הדיון?

דבורה חסיד: לפני שנתיים.

יעקב מרגי: תקשיבי, לימדו אותי כשהייתי קטן, אם לא צועקים איי, סימן שלא כואב.

יעקב מרגי: לא הזכרת לנו.

יעקב מרגי: אני לא בא בטענות.

יעקב מרגי: היית פונה אלי, מתזכרת אותי.

יעקב מרגי: את לא חייבת.

דבורה חסיד: אתזכר אותך.

יעקב מרגי: אנחנו ייצרנו בקדנציה הזו מעל 720 סיכומים.

דבורה חסיד: אוקי, האחריות עלינו ואנחנו מצפים בטווח הקצר לקבל את אותם 14 מיליון שקל במיידי.

דבורה חסיד: אז אני מסכמת שוב את שתי השורות האחרונות: אנחנו מבקשים תיקון על חוק חיילים משוחררים, קביעת מנגנון מותאם לביקוש, מבקשים במיידי את ה-14 מיליון שקל שהעברנו בעקבות הרפורמה במכינות, והצמדות של 35 מיליון שקל שאנחנו זכאים - - -

יעקב מרגי: תעזרי לי, דבורה, אני רוצה להיות פרקטי.

יעקב מרגי: תיקנתי את החוק.

יעקב מרגי: יבוא האוצר בצדק ויגיד, תקשיבו, מחר-מחרתיים דבורה נמרצת יחד עם כל הצוות וראש הקרן וייצרו לי עוד אפיקים לחיילים המשוחררים.

יעקב מרגי: הם יטענו את הטענה הזו.

יעקב מרגי: בואי נאמר שאני הולך עם זה שצריך לעשות את זה לפי הצורך.

יעקב מרגי: נכון שתקציב מדינה חייב להיות בתבניות, מסודר.

יעקב מרגי: יש דברים שאין מה לעשות מרגע שהתקבלה החלטה שעוזרים לחיילים משוחררים באמצעות הקרן.

יעקב מרגי: קשה לומר לחייל, שמע, נגמר כי ההוא קיבל, אתה לא תקבל.

יעקב מרגי: צריך למצוא את המנגנון.

יעקב מרגי: מצד שני צריך לתחם את זה באיזה פול מסוים.

אודי אדם: זה הפול.

דבורה חסיד: זה על פי חוק.

דבורה חסיד: אנחנו עובדים על פי חוק.

יעקב מרגי: אתם עובדים אך ורק על פי החוק.

דבורה חסיד: רק על פי החוק.

דבורה חסיד: לא עושים שום דבר שהוא מחוץ לחוק.

חמדה מרק: אני יכולה לומר משהו?

יעקב מרגי: בבקשה.

חמדה מרק: אם עכשיו נחליט שאני תומכת רק במקצועות ליבה שזה התחומים היותר הייטקיסטים להנדסאים וטכנאים ונוריד את כל השאר, אני כבר יכולה לומר לך ששליש מהתקציב שלי מתפנה ואז בעצם אני ממשיכה עם כולם - - - אז הכול בסדר.

חמדה מרק: האם זה נכון?

יעקב מרגי: לא.

חמדה מרק: האם זה לא נכון לתת לכולם ולאפשר לכל אחד במסלול שלו?

יעקב מרגי: חייל משוחרר הוא חייל משוחרר, לא משנה מי הוא.

חמדה מרק: בדיוק.

חמדה מרק: אפשר לעשות כל מיני כבלים וחסמים אבל אני חושבת שהקרן נועדה כדי לתמוך.

חמדה מרק: אנחנו הוועד של החיילים המשוחררים.

חמדה מרק: אין להם פה ואסור שהם יתאגדו כי יש להם פה פה במשרד הביטחון.

חמדה מרק: המנכ"ל אמר את זה חד משמעית, אז באמת אנחנו מדברים על זה מעומק ליבנו כי אנחנו ממש היסטריים על העניין הזה.

יעקב מרגי: אוקי, אני חושב שהצגתם בצורה המיטבית.

יעקב מרגי: חברי הכנסת, רוצים להתייחס?

איציק שמולי: כן, אני אשמח.

איציק שמולי: קודם כול תודה רבה אדוני היושב ראש על הדיון שנקבע באמת במהירות, שלדעתי נוגע גם בהנדסאים וגם במכינאים.

איציק שמולי: אני גם מאוד מעריך את העובדה שמנכ"ל משרד הביטחון נמצא פה.

איציק שמולי: אני מעריך אותך באופן אישי, וגם העובדה שמצאת את הזמן לבוא לכאן לדיון הזה.

איציק שמולי: זה אומר הרבה על מידת החשיבות שאתם רואים בעניין הזה.

איציק שמולי: גם ממקומי כיושב ראש השדולה למען חיילים בודדים, זה נושא אחר, אני ער לדברים שגם צה"ל, משרד הביטחון, צריך גם להגיד מילה טובה פה על שר הביטחון היוצא, ליברמן, שעד לכניסתו לתפקיד נתקלנו די בחומה בצורה בכל מה שקשור לניסיון לשפר את מצבם של החיילים הבודדים המשוחררים.

איציק שמולי: אני ער לכל הדברים הטובים שהמשרד עושה בהקשר הזה וגם בפרט הקרן לחיילים משוחררים.

איציק שמולי: בסוף התוצאה היא תוצאה בלתי נסבלת.

איציק שמולי: התוצאה היא תוצאה בלתי נסבלת מכיוון שזו חוכמה מאוד קטנה לחבק את החיילים במבצעים חס וחלילה, שאנחנו נקלעים אליהם או שאנחנו נמצאים בתוכם, ורגע אחרי שחרורם הם מרגישים מופקרים, ולמה הם מרגישים מופקרים?

איציק שמולי: משתי סיבות: יש ממש שוני מהותי בין האופן הסדור שבו אתן הצגתן את הדברים, שיש מנגנון, יש כף מסוים וצריך לחלק את הכף לכלל החיילים שהם רלוונטיים, לבין הסיטואציה מנקודת המבט של הפרט, שנרשם ללימודים.

איציק שמולי: במוסד האקדמי נאמר לו שהוא הולך לקבל את המענק הזה, בהסתמך על שנים קודמות.

איציק שמולי: הוא העתיק את מקום המגורים שלו למכללה להנדסה בבאר שבע או למכללה בגליל, כבר עשה את כל השינויים הנדרשים כדי להתחיל את השנה האקדמית ופתאום, עמודו.

איציק שמולי: זו תוצאה בלתי נסבלת.

איציק שמולי: אני הקשבתי באמת ברוב קשב למה שאמרתן ואני חושב שצריך לחלק את העניין לשני רבדים, אדוני היושב ראש.

איציק שמולי: ברובד אחד צריך למצוא פה פתרון לסטודנטים שהם חיילים משוחררים ברמה של הכאן ועכשיו, של השנה הנוכחית, שחלקם, אני אומר לכם, אני קיבלתי פניות, הן הגיעו גם לשאר חברי הכנסת, אני מניח, של סטודנטים או מועמדים ללימודים שנרשמו ללימודים ועכשיו הם הקפיאו את הלימודים או שהם לא מתכוונים להתחיל את השנה, אז הדבר הזה צריך למצוא פתרון ברמת הממשלה, לא רק לפתחיכם.

איציק שמולי: ברובד נוסף אדוני היושב ראש, בוודאי צריך למצוא פתרון מערכתי כי בשנה הבאה ברור שאנחנו נגיע לפה פעם אחת נוספת.

יעקב מרגי: לא, הפוך, הם אפילו יהיו במצב יותר גרוע, כי אז לא יאפשרו מלכתחילה.

יעקב מרגי: עכשיו באנו בטענה שהם כבר התחילו ללמוד.

יעקב מרגי: הם יפסיקו את זה עוד לפני כן.

איציק שמולי: נכון.

אודי אדם: יגידו להם אתם מקבלים רק 50% כי יש יותר, אז לא ילכו לשם.

חמדה מרק: או שנמתין לראות כמה הגיעו ואז נחלק את הכסף.

איציק שמולי: מעבר לענייו הכספי צריך לתת פה את הדעת לעניין של העברת המידע, כי הסטודנט אמור לדעת שיש לו או אין לו מענק - - -

דבורה חסיד: זה היה באתר שלנו במשך שנתיים.

דבורה חסיד: היה כתוב בפירוש, זה יורד לשנה.

איציק שמולי: בלי לפגוע, אני לא חושב שכל חיילי צה"ל נכנסים לאתר.

דבורה חסיד: איך אנחנו מתקשרים איתם?

איציק שמולי: דרך המוסדות האקדמיים.

איציק שמולי: תבינו, אם מגיע חייל משוחרר מועמד ללימודים למוסד אקדמי, הוא מקבל מידע ממדור ההרשמה.

איציק שמולי: מבחינתו זה כמעט דברי אלוהים חיים, סליחה אדוני היושב ראש.

איציק שמולי: מבחינתו זה המידע המהימן ביותר שהוא יכול לקבל מהדבר הזה שנקרא מדינת ישראל, אז הפתרון זה לא רק לשים את המידע באתר, הפתרון זה לדבר או להעביר את המידע כפי שהוא למוסדות האקדמיים ולהגיד להם, אתם רשאים להבטיח מענק או אתם לא רשאים להבטיח מענק, אבל זה שהמוסדות האקדמיים או ההנדסאים משתמשים במענק ככלי למשיכת סטודנטים, מבחינתם בצדק, אבל בסופו של דבר הקרקע נשמטת מתחת לרגליים של הסטודנט, אז מה הועילו חכמים בתקנתם?

איציק שמולי: ולכן גם לעניין הזה צריך לתת מענה.

יעקב מרגי: עודד.

עודד פורר: קודם כול אני חושב שנאמר פה כבר באמת על החשיבות שמייחס משרד הביטחון בשנים האחרונות לנושא של קליטת חיילים משוחררים והסיוע לחיילים משוחררים.

עודד פורר: אנחנו כחברי כנסת מצד אחד באים, ועשינו את זה בוועדת הכספים, כל היושבים פה, ותובעים מהקרן לחיילים משוחררים, תדאגו שהם ימצו זכויות, תיתנו להם עוד זכויות.

עודד פורר: בנוסף, אדוני, עברה הצעת חוק בנושא דומה, קצת אחר, בכנסת, שתאפשר שימוש בכספי הפיקדון לכל מטרה כדי לאפשר לחייל משוחרר שנמצא עכשיו בקשיים כלכליים.

עודד פורר: עבר בקריאה טרומית בכנסת.

מירב בן ארי: טרומית?

עודד פורר: כן.

מירב בן ארי: של מי זה?

עודד פורר: שלי, שכשהוא נמצא בקשיים כלכליים יוכל למשוך את הכסף ולהשתמש בו לשימוש הזה.

עודד פורר: יש לו חוב לטלפון.

עודד פורר: ראינו חיילים בודדים שפתאום שוכב להם 30,000 שקל בפיקדון אבל על 5,000 שקל רודפת אחריהם ההוצאה לפועל והוא לא יכול להשתמש בזה כדי לסגור את זה.

עודד פורר: לצערי יש לי פה מחלוקת קשה מאוד עם אגף התקציבים סביב הנושא הזה, כי בא אגף התקציבים ואומר, סליחה, אנחנו משתמשים בכסף הזה.

עודד פורר: למה?

עודד פורר: הוא מסתכל על הקרן לחיילים משוחררים כאיזשהו כיס שהוא יודע שהם לא כולם משתמשים בכסף הזה בחמש שנים האלה.

עודד פורר: הרי בהתחלה גם לא היו מעבירים להם אוטומטית את הכסף.

עודד פורר: אנחנו עשינו שינוי שאחרי חמש שנים הכסף יעבור, מה שנקרא, הצבא ירדוף אחריהם.

עודד פורר: אגב, אני גיליתי שיש לי איזה 400 שקל.

עודד פורר: לא הלכתי לקחת אותם, האמת.

עודד פורר: בשורה התחתונה, זה כסף של החיילים, זה לא כסף של אגף התקציבים.

עודד פורר: אתם לא יכולים לשים את הכסף הזה בתוך קופת האוצר ולהגיד, אני מגלגל אותו בינתיים ולכן יש לי עלויות, אם עכשיו אני אתן אפשרות לכל החיילים למשוך אותו, ואותו הדבר בעניין הזה.

עודד פורר: אני חושב שהחמור ביותר זה דווקא העניין הזה של ההצמדה.

עודד פורר: יש מחויבות של הצמדה.

עודד פורר: לאורך השנים תמיד הייתה ההצמדה הזו.

עודד פורר: אני אומר לכם, את כל הדיון הזה אנחנו מייתרים אם אגף התקציבים יגיד, אני את ה-35 מיליון שקל האלה ייתן לקרן ואני אמשיך את ההצמדה הזו עם אותם 2 מיליון שקלים.

עודד פורר: באמת כסף קטן בהשוואה למה שקורה בתקציב המדינה.

עודד פורר: אני רוצה להגיד עוד דבר בהקשר הזה.

עודד פורר: האוצר, גם יש לו שיטה.

עודד פורר: תמיד הוא בא למשרדי הממשלה, זה נכון לא רק לגבי משרד הביטחון.

עודד פורר: זה לא שהוא עושה את זה רק להם.

עודד פורר: אומר, אוקי, תיקחו חלק מתקציבכם, חלק אנחנו ניתן לכם בנוסף או חצי חצי או הכול, אז אי אפשר לבוא ולהגיד למשרד הביטחון, תיקח מתקציבך עכשיו לטובת הקרן לחיילים משוחררים, ואת זה להגיד ביום ראשון וביום שני לקצץ 250 מיליון שקל מתקציב משרד הביטחון.

עודד פורר: יבוא עוד מעט קיצוץ לוועדת הכספים, 250 מיליון שקל.

עודד פורר: לא, זה עוד לא הגיע לוועדת הכספים.

עודד פורר: אני עוד לא רואה את זה עובר שם.

עודד פורר: מאיפה תיקח את הכסף לחיילים משוחררים?

עודד פורר: איפה אתה רואה שהוא יחתוך כשהוא גם צריך לחתוך 250 מיליון שקל?

עודד פורר: ולכן אני חושב שדווקא הקרן הזו שעשו אותה אקס-טריטוריאלית עם איזשהו תקציב נפרד, הסיפור הזה של ההצמדה, אדוני, ואני מבקש גם לקיים על זה דיון בוועדת הכספים, לדעתי זה הפתרון.

יעקב מרגי: מירב.

מירב בן ארי: אני פספסתי קצת כי דיברתי ברדיו, אבל מה היה בסוף עם הרפורמה?

חמדה מרק: הרפורמה יצאה לדרך.

יעקב מרגי: אנחנו סך הכול בדיון הקודם גרמנו לכם לדעת לדבר ביניכם, מל"ג, משרד החינוך ומשרד הביטחון.

חמדה מרק: אמרנו לכם, אין כסף.

יעקב מרגי: אמרת את זה, נכון.

חמדה מרק: ואני אמרתי את זה.

יעקב מרגי: זוכר.

חמדה מרק: אמרתי לך, אני אצטרך להוריד את זה ממשהו ואני אוריד את זה מדמי קיום, כי שכר לימוד אני לא אוריד להם, ואז אתה אמרת לי, אני מבקש ממך לא להוריד את זה מדמי קיום, ופנית למירב בן ארי ואמרת לה, חברת הכנסת, את אישה של אנשי האוהלים והחניונים, כי אמרתי שהאנשים שלנו גרים גם בחניונים.

חמדה מרק: אנחנו מוצאים אותם, וחייבים לעזור להם ודמי קיום זה חשוב, ואמרת לה לסייע לנו בעניין הזה.

מירב בן ארי: נכון, ואז התקדמנו והרפורמה יצאה לדרך.

חמדה מרק: ועד היום לא החזירו לנו את הכסף הזה.

דבורה חסיד: אנחנו העברנו את הכסף.

יעקב מרגי: אני בדקתי את הסיכום.

יעקב מרגי: הדברים בתוך הפרוטוקול.

יעקב מרגי: מה שמפעיל אותנו זה הסיכום של הדיון.

יעקב מרגי: בסיכום של הדיון אין לנו שיעורי בית, לכן אמרתי שאתם צריכים לצעוק איי.

חמדה מרק: אז הנה, זה הרגע.

חמדה מרק: אני כל שנה אצטרך לשים להם 14 מיליון שקל, כלומר במקום 1,000 שקל, 1,500 שקל.

חמדה מרק: אגב, עדיין לא קיבלנו כלום מהרפורמה, כלומר, אין שום שינוי.

חמדה מרק: יהיה אולי בעתיד, אבל אין.

חמדה מרק: אנחנו שילמנו עד היום 18 מיליון שקל, 3, 6 ו-9, ביחד 18 מיליון שקל מתשע"ט.

חמדה מרק: כל שנה 14 מיליון שקל.

חמדה מרק: מאיפה אני אתן את זה?

מירב בן ארי: משהו פה לא מסתדר.

יעקב מרגי: האוצר יסגור לנו.

מירב בן ארי: אין בעיה.

יעקב מרגי: ענת יצאה מדיון מוועדת חוץ וביטחון.

יעקב מרגי: בבקשה.

ענת ברקו: תודה אדוני יושב הראש.

ענת ברקו: אני מאוד שמחה על הדיון הזה.

ענת ברקו: אני מתנצלת שאני לא הייתי בחלק הראשון שלו ואני גם לא אוכל להישאר.

ענת ברקו: יצאתי פשוט מדיון חשוב בוועדת חוץ וביטחון.

ענת ברקו: אני מלווה את הסיפור הזה של חיילים משוחררים הרבה מאוד שנים.

ענת ברקו: היו לי שיחות על כך עם אלוף במילואים אודי אדם, גם עם חמדה, גם עם דבורה, גם הגענו שם לביקור אפילו כחברת כנסת.

ענת ברקו: עושים דברים מאוד יפים, ובשנים האחרונות אני יכולה להגיד שמנצלים את כספי הקרן באופן טוב יותר כי לאורך שנים מאוד קומם אותי שכסף שמיועד לחיילים משוחררים חוזר לאוצר ולא מגיע לאן שצריך.

ענת ברקו: זה כאב לב אדיר, אבל היום השתפרנו בקטע הזה, אבל לא השתפרנו בזה, אדוני יושב הראש, שהזכויות של חיילים משוחררים נדרסות, נמחקות, הן לא מעניינות אף אחד.

ענת ברקו: זה לא נושא בכלל.

ענת ברקו: יש חוקים של חיילים משוחררים שאני מקווה שעכשיו ראש הממשלה כשר ביטחון יעזור לי להעביר אותם לרווחת חיילים משוחררים.

ענת ברקו: גם שוחחתי על כך עם מנכ"ל משרד הביטחון.

ענת ברקו: אני אתן לך דוגמא הכי קטנה.

ענת ברקו: נהגים בצבא שהם היו חיילים משוחררים, בארבע השנים האחרונות לא קיבלו רישיונות נהיגה על רכב כבד, רישיונות אזרחיים שתמיד היה להם את זה.

ענת ברקו: רק בהתערבות פנייתי לראש הממשלה ובהתערבות של ראש ממשלה בעניין של נהגים של רכב כבד, נתנו להם וואצ'רים, אנשים שנהגו ונוהגים 30 שנה במילואים.

ענת ברקו: אני לא מדברת על החירום, מה שזה יעשה לנו, ודבורה מכירה את זה מקרוב, היא הייתה מפקדת בקו"ם והיא באמת קשל"פית.

ענת ברקו: היא מכירה את הדברים האלה מקרוב, זאת אומרת שאנחנו צריכים להבין שמרוב העדפות ואפליות מתקנות חיילים משוחררים לא מקבלים כלום.

ענת ברקו: היינו בדיון של נכי צה"ל, אני ראש השדולה למען נכי צה"ל ונפגעי פעולות איבה, והגיע לוחם בדואי נכה צה"ל והוא אומר לי, נכנסתי קרבי, יצאתי ערבי.

ענת ברקו: מה אני מקבל?

ענת ברקו: שום דבר אני לא מקבל כנכה צה"ל.

ענת ברקו: אני לא מקבל הטבות.

ענת ברקו: אם פעם היו עוזרים להם בדיור יותר.

ענת ברקו: גם נכה צה"ל שנפטר, לוקחים מהמשפחה את הדירה, זאת אומרת שההערכה למשרתים הולכת ונשחקת.

ענת ברקו: מדברים כמה שאנחנו אוהבים את החיילים, אבל בפועל לא נותנים להם שום דבר.

ענת ברקו: תמיד לוקחים ושמים את זה אל מול האוכלוסיות האחרות, אבל סליחה, זה לא בינארי, כי כשמישהו שלוש שנים בצבא ואחר כך שנים במילואים, אז מישהו אחר שלא משרת, מספיק להתפרנס, מספיק לעשות תואר, מספיק לעשות לביתו, אז אי אפשר לדבר על איזשהו שוויון מכאני כי מראש אין שוויון בעצם השירות.

ענת ברקו: אנחנו בוועדת חוץ וביטחון לא תמיד מגיעים לדברים האלה, לצערי הרב.

ענת ברקו: אתה מכיר את המציאות הביטחונית שאנחנו חיים בה.

ענת ברקו: אני יוצאת עכשיו מדיון עם ראש מוסד כדי לבוא לכאן להגיד את הדברים האלה, כי הם מאוד חשובים לי ואני רואה את החברים שלי כאן.

ענת ברקו: זה לא עניין מפלגתי.

ענת ברקו: אנחנו באמת נלחמים.

ענת ברקו: יש לך כאן ייצוג מכל המפלגות, כי זה קריטי.

ענת ברקו: אנחנו חייבים לדעת שככל שהמספרים יורדים במספרי המשרתים למרות שזה שירות חובה.

ענת ברקו: אנחנו רואים איזשהו גרף של ירידה.

ענת ברקו: אם אנחנו לא ניתן להם יותר כפי שמגיע להם ונכין אותם לאזרחות ונוודא שחוקים למען חיילים משוחררים מתקיימים וניתן ללוחמים גם סוג של הכרה הרבה מעבר למה שאנחנו נותנים להם היום כשהם לא יוצאים עם כל מיני כישורי סייבר, אז אנחנו נמצא את עצמנו בפני שוקת שבורה.

ענת ברקו: תודה רבה.

יעקב מרגי: תודה, ענת.

יעקב מרגי: לפני שנשמע את האוצר, המכללות הטכנולוגיות, אחד מכם, בבקשה.

יוכי פנחסי אדיב: ד"ר יוכי פנחסי אדיב, אני יושב ראש פורום מכללות טכנולוגיות, מנהלת המכללה הטכנולוגית בקמפוס אוניברסיטת אריאל.

יעקב מרגי: אני חשבתי, מהרפורמה וה-90 מיליון תקצו משהו.

יוכי פנחסי אדיב: תראה איך אנחנו יושבים כאן לטובת מה שנקרא הלקוחות שלנו.

יוכי פנחסי אדיב: מנהלים כאן יושבים לטובת הלקוחות שלנו שהם החיילים המשוחררים, שזה למעשה היהלום של המדינה.

יוכי פנחסי אדיב: אנחנו חייבים להתייחס אל זה בצורה כזו.

יוכי פנחסי אדיב: הקרן לחיילים משוחררים, אנחנו כאן עובדים איתם במשותף לאורך השנים.

יוכי פנחסי אדיב: יש לי רק מילים טובות לומר על הקרן.

יוכי פנחסי אדיב: אני חייבת לציין שאנחנו מאוד הופתענו למה שקרה במהלך החודשים האחרונים כאשר אנחנו קיבלנו איזושהי בשורה, ונאמר כאן אתר או לא אתר, בשורה שדי הפתיעה אותנו על הנושא הזה שלמעשה חיילים משוחררים שהולכים להיכנס לסמסטר ב' ללימודים, למעשה הקרן מצ'פרת אותם בפחות, מה שנקרא.

יוכי פנחסי אדיב: אנחנו צריכים להבין שמצד אחד מדינת ישראל תומכת, רוצה, יוצרת רפורמה למכללות טכנולוגיות, רוצה למשוך כמה שיותר סטודנטים לתחום הטכנולוגי.

יוכי פנחסי אדיב: הקרן לחיילים משוחררים מבחינתנו נתנה את המתנה המדהימה שבעצם היא תומכת כספית בחיילים האלה, כלי משיכה, כלי שיווק.

יוכי פנחסי אדיב: אנחנו הולכים וכורתים את הענף מתחתינו.

יוכי פנחסי אדיב: אני חושבת שזה סכומים קטנים.

יוכי פנחסי אדיב: אני חושבת שהעשייה היא גדולה.

יוכי פנחסי אדיב: אני חושבת שהקרן לחיילים משוחררים, צריך לחבק אותה וצריך לתת להם כמה שיותר כדי שלמעשה אנחנו שבסופו של דבר מכשירים את החיילים האלה ונותנים להם את היכולת להיכנס לעבודה בתוך המדינה הזו, עבודה שצריך אותה במקומות הייצור, תעשייה, כל מה שהאוצר רוצה.

יוכי פנחסי אדיב: הוא רוצה מדינה יצרנית, הוא רוצה פריון.

יוכי פנחסי אדיב: הנה, בבקשה, אנחנו רוצים למשוך.

יוכי פנחסי אדיב: אנחנו מבקשים לאפשר להם לתמוך בהם ובאמת לתת את מה שמגיע, בטח לא לפגוע בחיילים.

יעקב מרגי: תודה.

יעקב מרגי: עודד, משפט לפני האוצר.

עודד פורר: בהמשך למה שהיא אמרה בסוף.

עודד פורר: האוצר צריך להבין, זה לא כסף שהוא משלם רק תמיכה בחייל משוחרר, זו השקעה במשק.

עודד פורר: הרי זה חוזר אליכם מייד אחר כך.

עודד פורר: אתם מתלוננים כל הזמן, אין ידיים עובדות בתחומים האלה.

עודד פורר: זה בדיוק מה שזה עושה.

יעקב מרגי: בבקשה, תציג את עצמך.

עלי בינג: עלי בינג, רכז ביטחון מאגף תקציבים באוצר.

עלי בינג: ראשית, חשוב להדגיש, מדובר בנושא חשוב גם לאוצר.

עלי בינג: אני חושב שזה נושא סופר משמעותי, ותמיכה בחיילים משוחררים זה בוודאי נושא שחשוב גם לנו.

עלי בינג: בהיבט ארוך הטווח אם ניכנס לזה, יש לבחון את תיקוני החקיקה שהוצעו.

עלי בינג: אני חייב לומר שאיתנו לא התחיל עדיין שיח בנושא הזה בהיבט של תיקון חקיקה עם איזושהי הצעה, אבל בהחלט ששווה לבחון תיקון חקיקה של הנושא.

יעקב מרגי: הנה אני אומר לך, חברי הוועדה יגישו הצעת חוק מטעם הוועדה.

עודד פורר: איזה תיקון חקיקה?

עודד פורר: החוק שלי שעבר בטרומית, אתם לא מכירים אותו?

עלי בינג: לא, אני מדבר על הקרן לסיוע נוסף.

עלי בינג: תיכף אני אתייחס, חבר הכנסת פורר.

עלי בינג: אני אתייחס ברשותך לכל.

עלי בינג: בקרן לסיוע נוסף, באמת כפי שנאמר, התקציב קבוע בחוק.

עלי בינג: אם רוצים לשנות את זה ושיהיה תקציב יותר גמיש, צריך לבחון את הנושא טיפה יותר לעומק.

עלי בינג: כשבוחנים את הנושא הזה צריך לבחון את זה ביחס לתוכנית שמקדמים צה"ל ומשרד הביטחון בהובלת הרמטכ"ל, שנקראת "ממדים ללימודים".

עלי בינג: התוכנית הזאת, בעצם המטרה שלה היא להקנות איזושהי מלגה לחיילים משוחררים.

עלי בינג: כרגע זה ללוחמים מאוכלוסיות מיוחדות.

עלי בינג: נבחנת הרחבה שלה.

עלי בינג: אני חושב שאי אפשר לנתק, זה נושא שהוא מאוד משולב ולכן כשבוחנים את הנושא בכללותו חייבים לבחון גם את התוכנית הזאת כי בעצם התוכנית הזאת אומרת, בואו ניתן מלגה ללימודי תואר או תעודה לחיילים משוחררים.

עודד פורר: אבל מה יקרה עד שתבחנו?

עלי בינג: לא, זה בימים אלו.

עלי בינג: התוכנית כבר קורית, חבר הכנסת פורר.

עודד פורר: עד שתבחנו זה כמה שנים.

עלי בינג: זה ראשית בהיבט הזה.

עלי בינג: אני חייב רק לתקן בהקשר למה שנאמר על ידי חבר הכנסת פורר.

עלי בינג: אין שום כסף שהיה אמור להגיע לחייל משוחרר, שהגיע אחרי זה למשרד האוצר.

עלי בינג: לפני תיקון החקיקה אם היה חייל שלא משך את הפיקדון לפי החוק, העודף של זה היה הולך לקרן לסיוע נוסף.

עלי בינג: אגב, הציגו את זה פה חבריי ממשרד הביטחון, שזה תוקן.

עלי בינג: עד אז זה הגיע לקרן לסיוע נוסף ומאותו רגע שתוקן החוק, זה מוזרם אוטומטית לחשבון הבנק של אותו חייל.

עודד פורר: לא אמרתי - - -

עלי בינג: אוקי, אז יכול להיות שאני הבנתי אותך לא נכון.

עלי בינג: אני רק רוצה לחדד את העובדות.

עודד פורר: אמרתי שבינתיים, בזמן הזה, בחמש שנים אתם משחקים.

עודד פורר: זה כמו שאתה משחק על האשראי הזה.

עודד פורר: הרי אם עכשיו כל החיילים המשוחררים ביום שחרורם יפדו את כל כספי הקרן, אז הם גובים ממך, אני לא יודע לאיזה סכום זה מגיע.

חמדה מרק: 4.5 מיליארד שקל.

עודד פורר: אם הוא גובה את זה רק כעבור שלוש שנים, אז בינתיים הכסף הזה שוכב אצלך, אבל זה לא כסף שלך, זה כסף של החייל.

עודד פורר: הרי זאת ההתנגדות שלכם לאשר את הצעת החוק שלי שעברה בטרומית.

עודד פורר: מתקדמת.

עודד פורר: הצעת החוק הזו לא מתקדמת בתוך נתיב החקיקה.

יעקב מרגי: מכובדי, אני רוצה להיות פרקטי.

יעקב מרגי: לא שאני אומר לך, תן לי עכשיו אקמול ואני הולך לישון.

יעקב מרגי: לא, אבל אני חייב להיות פרקטי.

יעקב מרגי: יש חיילים משוחררים שהתחילו ללמוד.

יעקב מרגי: הקרן היא פיקס, אנחנו יודעים.

יעקב מרגי: מה המנגנון שאתה יכול לומר לי שהחיילים האלה ימשיכו ללמוד השנה?

יעקב מרגי: בוא תגיד לי מה האפשרויות.

עלי בינג: בטווח הקצר כפי שכבר נאמר, אנחנו יכולים לפעול אך ורק בהתאם לחוק.

עלי בינג: החוק קובע מה היא המסגרת התקציבית של הקרן ואנחנו צריכים לעמוד בחוק.

יעקב מרגי: אבל זה חומר מחשבה למחוקקים.

יעקב מרגי: לעולם לא שמים בהצעת חוק סכום פיקס.

יעקב מרגי: צריך לקבוע מנגנונים בחוק.

מירב בן ארי: אני חייבת להגיד רגע משהו בתור אחת שגם קיבלה מלגה, גם תואר ראשון וגם תואר שני ומכירה את הקרנות מצוין.

מירב בן ארי: איך לקחו , שהרי יש כל כך הרבה קרנות בישראל למלגות, לשמחתי, ולא מראש אמרו, יש תקציב של 4,5,2, 10 מיליון ולתקציב הזה יכולים לגשת 3,000 או 4,000 חיילים.

מירב בן ארי: למה לא עשו כמות אל מול, כמו כל מלגה, כמו פר"ח נגיד.

מירב בן ארי: פר"ח, אנחנו יודעים מה התקציב.

מירב בן ארי: למה מראש לא באו ואמרו למשרד הביטחון, חבר'ה, אתם יכולים לתת ל-3,000 חיילים.

דבורה חסיד: מה תגידי לחייל ה-101?

דבורה חסיד: זה נגמר ב-100 אבל אתה 101, אתה לא נכנס להנדסאים כי אתה 101.

יעקב מרגי: קיפחנו אותו.

יעקב מרגי: איפה השוויון?

עודד פורר: הוא עשה את כל מה שעשו אחרים.

מירב בן ארי: אני לא מחפשת אשמים.

מירב בן ארי: אני חושבת שאת צודקת במאה אחוז.

עודד פורר: זה הסיפור.

יעקב מרגי: צריך לקבוע מנגנון הצמדה.

עודד פורר: הייתה הצמדה.

עודד פורר: ההצמדה בוטלה בחוק?

חמדה מרק: פשוט לא נתנו אותה.

אודי אדם: היא לא ניתנה.

עודד פורר: זאת אומרת, לא צריך שינוי חקיקה בשביל לתת את 35 מיליון השקלים האלה.

עודד פורר: זה הסיפור.

מירב בן ארי: כן, אז למה לא לתת את ההצמדה?

יעקב מרגי: הפסקנו אותו באמצע.

יעקב מרגי: בטווח הקצר הבנו, אם לא, לא היה דיון.

יעקב מרגי: תן לי את הפתרון עכשיו ואחר כך תן לי למה המנגנון לא הופעל.

עלי בינג: אוקי, אני קודם אגיד, אין לי איזה פתרון קסמים.

יעקב מרגי: אני אתן לך אותו.

עלי בינג: התקציב של הקרן לסיוע נוסף, כאמור, קבוע בחוק.

עלי בינג: סך כול המלגות שניתנות צריכות להיכנס לתקציב.

עלי בינג: יש כמה פתרונות איך לעשות את זה לפני שאנחנו מתקנים את החוק.

עלי בינג: מה שאמרה חברת הכנסת מירב בן ארי, זה פתרון אחד.

עלי בינג: אפשר גם לייצר פתרון אחר, שאם מגיע החייל ה-101 לכולם יורד באופן אחיד כדי להתכנס בתקציב.

עלי בינג: זה גם אפשר לעשות.

עלי בינג: אין פה איזו החלטה של האוצר.

עלי בינג: מי שקיבל את ההחלטה על השינוי זו החלטה של הקרן.

עלי בינג: אנחנו חברים גם בקרן.

עלי בינג: גיל פה הוא חבר בקרן.

עלי בינג: זו לא החלטה של האוצר.

עלי בינג: החלטה של הקרן לסיוע לחיילים משוחררים, מי שקיבל את ההחלטה זו הקרן, זה משרד הביטחון ביחד עם האוצר כי צריך להתכנס לתקציב.

עלי בינג: זה דבר ראשון שחשוב להגיד.

עלי בינג: דבר שני בנוגע לשאלות שנשאלו.

עלי בינג: ההצמדות לא בוטלו בחוק.

עלי בינג: הסיפור עם הות"ת וההסכם, משרד האוצר לא היה חלק ממנו.

עלי בינג: אנחנו לא חתמנו עליו.

עלי בינג: זה הקרן חתמה עליו.

חמדה מרק: הם היו כל הדיונים?

עודד פורר: ההצמדות האלה ניתנו עד 2009.

עודד פורר: מה קרה עד 2009?

עלי בינג: אני אסביר.

עלי בינג: הגיעו אלינו נציגי הקרן השנה ודיברו איתנו על ההצמדות.

עלי בינג: ההצמדות האלה כפי שנאמר, הן גם קבועות בחוק.

עלי בינג: בסופו של דבר גם הקרן, בשנים מסוימות של הקרן לא נבנה באופן בלעדי על ידי משרד האוצר.

עלי בינג: אנחנו בונים אותו במשותף, שני המשרדים ביחד, מגישים אותו ביחד לכנסת.

עלי בינג: אף פעם לא הגשנו תקציב חד צדדי, כולל בתקציבים 2016, 2017, 2018, 2019.

עלי בינג: ההצמדות ב-2018 ניתנו.

עלי בינג: זו פנייה שמוגשת לכנסת.

עלי בינג: בנוגע לפער של כמה שנים, צריך לבחון את הסוגיה הזאת, אבל חשוב להבין, זה שאתה נותן עכשיו כסף חד פעמי לא יעזור לך כדי להיכנס לתקציב ב-steady state.

עלי בינג: זה לא יעזור.

יעקב מרגי: לא הבנת אותי שאמרתי לך, אני עכשיו נותן טווח קצר.

יעקב מרגי: טווח ארוך נמשיך טיפול.

יעקב מרגי: יש באג, צריך לטפל בו ואנחנו נטפל בו.

יעקב מרגי: כרגע בפתרון המיידי אני רוצה לדעת, כדי שאותם סטודנטים במכללות, בשוטף - - -

מירב בן ארי: שכבר נרשמו.

עידו חגאי: אנחנו מדברים גם על שנה הבאה.

אודי אדם: ל-2019 צריך 24 מיליון שקל לפי הפירוט הבא: 14 מיליון שקל זה בחינות קדם אקדמיות, שזה השלמת בגרות לכאלה שהם באמת בתחתית שרשרת המזון.

אודי אדם: דבר שני זה 10 מיליון שקל למכללות להנדסאים וטכנאים.

אודי אדם: אני חושב שזה לא הגון להגיד עכשיו שבגלל שיש 7,000 אנשים, ניתן לכם 50%.

אודי אדם: זה לא נכון.

יעקב מרגי: תודה.

עידו חגאי: עידו, מנכ"ל המכללה הטכנולוגית כנרת.

עידו חגאי: תראו, אנחנו בפתחה של הרשמה.

עידו חגאי: גם סמסטר ב' תשע"ט, הסטודנטים לא יקבלו.

יעקב מרגי: הבנתי מה אתה הולך לומר.

יעקב מרגי: תן לי לסכם.

עידו חגאי: אנחנו עכשיו צריכים גם לשנה הבאה.

יעקב מרגי: תאמין לי, הבנתי מהר.

יעקב מרגי: תודה.

יעקב מרגי: שמעתם את הדברים שאמר מנכ"ל משרד הביטחון.

יעקב מרגי: הפרוטוקול שמע וגם צוות הוועדה.

יעקב מרגי: זה יהיה סיכום הדיון.

יעקב מרגי: אנחנו נפנה גם לשר האוצר בסוגיה הזו.

יעקב מרגי: אני לא חושב שהסכומים האלה צריכים להיות אבן נגף בדרכם של חיילים משוחררים.

יעקב מרגי: אני חושב שצריך להיות שוויון בין כל החיילים המשוחררים.

יעקב מרגי: אין מציאות כזו במדינת ישראל שמי שהקדים וקיבל, והבא בתור, איך אמרת?

יעקב מרגי: החייל המשוחרר ה-101 יגידו לו, נגמר הכסף.

יעקב מרגי: אין דבר כזה.

עודד פורר: בכמה חיילים מדובר?

אודי אדם: עכשיו זה 7,800.

עודד פורר: במקום?

אודי אדם: לא במקום, זה כל פעם גדל.

יעקב מרגי: תודה.

יעקב מרגי: גם תיקון החקיקה, אני חושב שצריך לבטל את הנושא הזה של סכום הקרן לסיוע נוסף, שיהיה סכום פיקס.

יעקב מרגי: צריך לקבוע בחוק מנגנון עדכון אוטומטי.

יעקב מרגי: אין מציאות כזו.

יעקב מרגי: עדיין בשנת ה-70 של מדינת ישראל מחוקקים חוקים עם סכום נקוב כשהדברים הם דינמיים ומשתנים.

יעקב מרגי: תודה רבה.

יעקב מרגי: אני מודה למנכ"ל משרד הביטחון על ההשתתפות בדיון.

יעקב מרגי: אנחנו לא עוזבים את הנושא הזה.

יעקב מרגי: אנחנו ממשיכים לעבוד ישירות מול שר האוצר בנושא הזה.

יעקב מרגי: מירב, את מגויסת.

יעקב מרגי: תודה, הישיבה נעולה.